CELEX: 32020R0757
Language: sk
Date: 2020-06-08 00:00:00
Title: Nariadenie Komisie (EÚ) 2020/757 z 8. júna 2020, ktorým sa mení nariadenie (EÚ) č. 142/2011, pokiaľ ide o vysledovateľnosť určitých vedľajších živočíšnych produktov a odvodených produktov (Text s významom pre EHP)

9.6.2020   
               
               
                  SK
               
               
                  Úradný vestník Európskej únie
               
               
                  L 179/5
               
            
         NARIADENIE KOMISIE (EÚ) 2020/757
         z 8. júna 2020,
         ktorým sa mení nariadenie (EÚ) č. 142/2011, pokiaľ ide o vysledovateľnosť určitých vedľajších živočíšnych produktov a odvodených produktov
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (1), a najmä na jeho článok 21 ods. 6 písm. d) a článok 31 ods. 2,
         keďže:
         
                     (1)
                  
                  
                     Nariadením Komisie (EÚ) č. 142/2011 (2) sa stanovujú pravidlá vykonávania nariadenia (ES) č. 1069/2009 vrátane požiadaviek týkajúcich sa vysledovateľnosti vedľajších živočíšnych produktov a odvodených produktov.
                  
               
                     (2)
                  
                  
                     V súlade s článkom 7 ods. 2 nariadenia (ES) č. 1069/2009 sú odvodené produkty naďalej klasifikované v tej istej kategórii ako vedľajšie živočíšne produkty, z ktorých sú odvodené. Za určitých podmienok však rybie oleje a rybia múčka môžu obsahovať rezíduá určitých látok vo vyšších množstvách ako v prípade rýb alebo produktov rybolovu vhodných na ľudskú spotrebu, z ktorých sú extrahované, a preto musia prejsť detoxifikáciou skôr, ako sa použijú v krmivách pre zvieratá.
                  
               
                     (3)
                  
                  
                     V nariadení Komisie (EÚ) 2015/786 (3) sú definované kritéria prípustnosti pre detoxifikačné postupy používané v prípade produktov určených na kŕmenie zvierat. Požiadavky na postupy detoxifikácie a kritériá prípustnosti v prípade rybích olejov a rybej múčky z kategórie materiálov 3 uvedené v nariadení (EÚ) 2015/786 by mali zaručovať, že detoxifikovaný rybí olej a rybia múčka z kategórie materiálov 3 v krmivách neohrozujú zdravie ľudí, zvierat ani životné prostredie a že ich vlastnosti nebudú detoxifikačným postupom negatívne ovplyvnené. Preto môže príslušný orgán povoliť detoxifikáciu na území svojho členského štátu, kým neexistujú harmonizované pravidlá odosielania týchto materiálov na detoxifikáciu v inom členskom štáte.
                  
               
                     (4)
                  
                  
                     S cieľom povoliť detoxifikáciu určitých rybích olejov a rybej múčky používaných na kŕmenie chovných zvierat by sa mali stanoviť požiadavky na odosielanie rybích olejov a rybej múčky s nadmernými hladinami rezíduí určených na detoxifikáciu v závodoch schválených v súlade s nariadením Európskeho parlamentu a Rady (ES) č. 183/2005 (4) do iného členského štátu. Členské štáty by preto v prípade potreby mali na základe výsledkov hodnotenia rizika povoliť prepravu rybích olejov a rybej múčky používaných na výrobu kŕmnych surovín s nadmernou hladinou, resp. hladinami dioxínov a/alebo polychlórovaných bifenylov (PCB) v zmysle smernice Európskeho parlamentu a Rady 2002/32/ES (5) z iných členských štátov do závodov registrovaných alebo schválených na detoxifikáciu na svojom území.
                  
               
                     (5)
                  
                  
                     Detoxifikácia stanovená týmto nariadením sa však nevzťahuje na rybie oleje a rybiu múčku z kategórie materiálov 3, ktoré už boli uvedené na trh a boli úradnými kontrolami testované na nadmerné hladiny dioxínov a/alebo polychlórovaných bifenylov (PCB) s pozitívnym výsledkom.
                  
               
                     (6)
                  
                  
                     Článok 21 a príloha VIII k nariadeniu (EÚ) č. 142/2011 by sa mali zodpovedajúcim spôsobom zmeniť tak, aby zodpovedali požiadavkám na odosielanie odvodených produktov určených na detoxifikáciu v inom členskom štáte.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Nariadenie (EÚ) č. 142/2011 sa mení takto:
            
                        1.
                     
                     
                        V článku 21 sa dopĺňa tento odsek:
                        
                           „3.   Preprava rybích olejov a rybej múčky nedovezených z tretej krajiny, získaných z materiálov kategórie 3 a určených na výrobu kŕmnych surovín zo schváleného spracovateľského závodu na výrobu rybej múčky a rybieho oleja do závodu na výrobu krmív registrovaného alebo schváleného v súlade s nariadením Komisie (ES) č. 1069/2009 a schváleného v súlade s článkom 10 ods. 3 nariadenia (ES) č. 183/2005 v inom členskom štáte na účely detoxifikácie v súlade s postupmi uvedenými v nariadení Komisie (EÚ) 2015/786 (*1) sa uskutočňuje v súlade s pravidlami stanovenými v kapitole VII prílohy VIII.
                        
                        
                           (*1)  Nariadenie Komisie (EÚ) 2015/786 z 19. mája 2015, ktorým sa vymedzujú kritéria prípustnosti pre detoxifikačné postupy používané v prípade produktov určených na kŕmenie zvierat, ako je stanovené v smernici Európskeho parlamentu a Rady 2002/32/ES (Ú. v. EÚ L 125, 21.5.2015, s. 10).“"
                        
                     
                  
                        2.
                     
                     
                        Príloha VIII sa mení v súlade s prílohou k tomuto nariadeniu.
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. júna 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 300, 14.11.2009, s. 1.
         
            (2)  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
         
            (3)  Nariadenie Komisie (EÚ) 2015/786 z 19. mája 2015, ktorým sa vymedzujú kritéria prípustnosti pre detoxifikačné postupy používané v prípade produktov určených na kŕmenie zvierat, ako je stanovené v smernici Európskeho parlamentu a Rady 2002/32/ES (Ú. v. EÚ L 125, 21.5.2015, s. 10).
         
            (4)  Nariadenie Európskeho parlamentu a Rady (ES) č. 183/2005 z 12. januára 2005, ktorým sa stanovujú požiadavky na hygienu krmív (Ú. v. EÚ L 35, 8.2.2005, s. 1).
         
            (5)  Smernica Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá – vyhlásenie Rady (Ú. v. ES L 140, 30.5.2002, s. 10).
      
      
         
            PRÍLOHA
            Príloha VIII k nariadeniu (EÚ) č. 142/2011 sa dopĺňa takto:
            
               „Kapitola VII
               
                  PREPRAVA DO ZÁVODU NA DETOXIFIKÁCIU RYBÍCH OLEJOV A RYBEJ MÚČKY URČENÝCH NA VÝROBU KŔMNYCH SUROVÍN
               
               
                           1.
                        
                        
                           Prevádzkovatelia, ktorí chcú prepravovať rybie oleje a rybiu múčku z materiálov kategórie 3 určené na výrobu krmiva zo schváleného spracovateľského závodu na výrobu rybích olejov a rybej múčky do závodu na výrobu krmív registrovaného alebo schváleného v súlade s nariadením (ES) č. 1069/2009 a schváleného v súlade s článkom 10 ods. 3 nariadenia (ES) č. 183/2005 v inom členskom štáte na účely detoxifikácie v súlade s postupmi uvedenými v nariadení (EÚ) 2015/786, požiadajú príslušný orgán v mieste určenia o prijatie tejto zásielky.
                           Žiadosť sa podáva vyplnením štandardného formátu žiadosti o povolenie uvedeného v kapitole III oddiele 10 prílohy XVI k nariadeniu (EÚ) č. 142/2011.
                        
                     
                           2.
                        
                        
                           Príslušný orgán členského štátu určenia uvedený v odseku 1 informuje o svojom rozhodnutí o zásielke prevádzkovateľa tým, že mu obratom vráti vyplnenú žiadosť uvedenú v bode 1 druhom pododseku.
                        
                     
                           3.
                        
                        
                           Príslušný orgán členského štátu pôvodu oznamuje príslušnému orgánu členského štátu určenia odoslanie každej zásielky použitím systému TRACES v súlade s rozhodnutím 2004/292/ES.
                        
                     
                           4.
                        
                        
                           Body 1 až 3 tejto kapitoly sa nevzťahujú na rybie oleje a rybiu múčku z materiálov kategórie 3, ktoré boli uvedené na trh a určené na výrobu krmív, a v ktorých boli úradnými kontrolami zistené nadmerné hladiny dioxínov a/alebo polychlórovaných bifenylov (PCB).“